Beatissime pater – Cum alias prepositura ecclesie Aboensis regni Swetie per obitum quondam Henrici Usum (= Wenne), illius ultimi possessoris extra Romanam curiam defuncti, seu alias certo modo vacaverat, devoti vestri capitulum dicte ecclesie devotum oratorem vestrum Paulum Scheel, de nobili genere ex utroque parente procreatum, tunc ejusdem ecclesie archidiaconum, in illius prepositum elegerunt, et idem orator electionem de persona sua factam ratam et gratam forsan habens, illam per ordinarium confirmari seu sibi de ipsa prepositura vigore ejusdem electionis per eumdem ordinarium provideri et illam sibi conferri obtinuit, possessione forsan subsecuta. Verum, pater sancte, dictus orator dubitat electionem hujusmodi et inde secuta quecumque viribus non subsistere et forsan de facto processisse et propterea eamdem preposituram adhuc vacare; supplicat igitur humiliter sanctitati vestre dictus Paulus orator, quatenus sibi specialem gratiam facientes de dicta prepositura, que inibi dignitas post pontificalem major existit et cujus fructus octo marcharum argenti puri secundum communem extimationem valorem annuum non excedunt, sive ut premittitur sive alias quovis modo etiam apud sedem apostolicam aut ex cujuscumque persona seu per liberam dicti ultimi possessoris vel cujuscumque alterius de illa in Romana curia vel extra eam etiam coram notario publico et testibus sponte factam, resignationem aut constitutionem Execrabilis vel c. De multa seu assecutionem vacet, etiam si devolutis affectibus specialiter vel alias ratione vacationis illius apud sedem predictam vel quod prima dignitas post pontificalem generaliter reservatis curatis, etiam cura jurisdictionali electiva (jurisdictionali) sive inter aliquos litigiosos, cujus litis status etc. existat, eidem oratori providere seu provideri mandare dignemini de gratia speciali, non obstantibus constitutionibus et ordinationibus apostolicis necnon statutis etiam juramento etc. confirmatis et roboratis ceterisque contrariis quibuscumque cum clausulis oportunis et consuetis. Concessum ut petitur in presentia domini nostri pape. L. card. Agenensis. Et cum absolutione a censuris ad effectum presentium etc.; et quod obstantie oratoris nec non verus et ultimus dicte prepositure vacationis modus, etiam si ex illo quevis generalis reservatio in corpore juris clausa resultet, habeantur pro expressis vel exprimi possint; et cum clausula quascumque generales reservationes importante, etiam apud sedem, et cum gratificatione oportuna pro oratore, quatenus illi locus sit, ac derogatione quorumcumque statutorum, privilegiorum et indultorum contrariorum latissime extendendas; et quod liceat oratori fateri vigore electionis sui nullum jus sibi competere illumque fore nullum et invalidum ac exprimere causas etiam infectivas; et quatenus litigiosa sit tunc status litis, nomina et cognomina judicum auditoris ac collitigantium habeantur pro expressis seu exprimi possint; et quod littere possint expediri in forma nove provisionis seu surrogationis etiam quoad possessionem si neutri, si nulli, si alteri perinde ac etiam valere aut alias ut utilius fuerit vel videbitur oratori expediri; et quod omnium et singulorum premissorum etiam electionis et provisionis predictarum et an orator fuit solum electus, per capitulum seu etiam per ordinarium institutus et an aliquos fructus percepit, et quanto tempore possedit etiam qualitatis invocationis cognominum tam oratoris quam ultimi possessoris defuncti ac fructuum augendo vel minuendo usque ad quamcumque summam, regula non obstante aliorum quorumcumque major et verior specificatio fieri possit in litteris, que super quolibet premissorum non facta mentione de alia separatim expediri possint et cum expressione, quod nullos fructus indebite percepit. Concessum. L. card. Agenensis. Dat. Malliani Portuensis dioecesis undecimo kalendas iunii anno secundo.